Brakara (medley)

**«Brakara»** er en medley av fire coverlåter med den norske humortrioen Prima Vera, opprinnelig utgitt 1. desember 1978 på musikkalbumet *[[Brakara]]*. Den ble innspilt fra 31. juli – 3. august 1978 i Roger Arnhoff studio i Oslo med Jonas Fjeld Band som musikere.

## Original-versjonene

Medleyen er en parodi på discobølgen som oppsto på 1970-tallet og spesielt den spanske disco-duoen Baccara og inneholder fire av deres sanger: «Yes Sir, I Can Boogie» (singel 1977), «Sorry, I'm a Lady» (singel 1977), «Darling» (singel 1978) og «Parlez-vous Francais?» (Luxembourgs bidrag til Eurovision Song Contest 1978). De tre første singlene nådde hver for seg førsteplass på VG-lista i 1977/1978. Rolf Soja komponerte alle fire sangene, mens Frank Dostal skrev tekstene. På «Parlez-vous Francais?» (som betyr «snakker du fransk») var Peter Zentner også oppført som tekstforfatter.

I Baccara var det som oftest Mayte Mateos som sang versene, mens Maria Mendiola var med på refrengene samt at hun utfylte Mateos med repeterende setninger. I noen av de fire originalene er det snakke-sekvenser hvor Baccara-damene konverserte med hverandre.

## Prima Veras versjon

I Prima Veras versjon blir også dette mønsteret med snakke-sekvenser parodiert. Der er mest Tom Mathisen som synger og har rollen som tekstens jeg, mens Jahn Teigen er den som supplerer med kommentarer og har noen få setninger som solist på østlandsdialekt. Ellers synger/konverserer Mathisen og Teigen på vestlandsdialekt.

## Medleyen er formet slik

* «Yes Sir, I Can Boogie» &ndash; starter opp og varer til 1:19
* «Sorry, I'm a Lady» &ndash; fortsetter fra 1:19 og varer til 2:16
* «Darling» &ndash; fortsetter fra 2:16 og varer til 3:01
* «Parlez-vous Francais?» &ndash; fortsetter fra 3:01 og varer til 4:28

## Prima Veras tekst

Tekstens jeg har jobben som fisker. I første del («Yes, Sir I Can Boogie»), er han ute på havet sammen med en kamerat og gir lytteren et romantisk inntrykk av sin arbeidsplass. I andre del («Sorry, I'm a Lady») vil tekstens jeg på diskotek men blir stoppet av dørvakta (spilt av Teigen). I tredje del («Darling») drar han på ferie til sydligere breddegrader. I siste del («Parlez-vous Francais?») har han kommet hjem igjen fra ferie og møter sin kamerat (spilles av Teigen) som vil vite hvordan det var i syden. Tekstens jeg forteller om en attraktiv dame han så på stranda som han gikk bort til med håp om å få kontakt. Han blir avvist grunnet at damen ikke synes han lukter noe godt. Hallvard Kvåle blir nevnt i teksten uten å bli gjort narr av. Årsaken til at han blir nevnt er at hans etternavn rimer på tåle og tråle. 

## Andre utgivelser
**[[Absolute Prima Vera]]* &ndash; (utgitt januar 1994)
**[[The Prima Vera Show]]* &ndash; (utgitt juni 1999 – bonus-CD)
**[[Prima Vera (a)live]]* &ndash; (konsertfilm utgitt oktober 2001 – konsertversjon – kort utdrag av de to første delene er med i medleyen «Rest of the best»)
**[[Det beste fra Prima Vera]]* &ndash; (utgitt 20. juni 2016)

## Annet
Jahn Teigen og Prima Veras manager, Tore Syvertsen, var med til Paris da Teigen og Baccara deltok i Eurovision Song Contest 1978. Syvertsen og Baccara-medlem Mayte Mateos kjente hverandre fra før, og senere giftet de seg.

## Referanser